Արտեմ Այվազյան

Արտեմ Ալեքսանդրի Այվազյան (), հայ բժիշկ, թերապևտ։ Բժշկական գիտությունների դոկտոր (1966), պրոֆեսոր (1968):

Ալեքսանդր Այվազյանի հայրը։

Կենսագրություն 
Արտեմ Այվազյանը ծնվել է 1924 թվականի հունվարի 13-ին, Լենինական (այժմ՝ Գյումրի) քաղաքում։ 1950 թվականին ավարտել է Երևանի բժշկական ինստիտուտը։ 1956-1984 թվականներին եղել է հոսպիտալային թերապիայի ամբիոնի վարիչ։ 1969-1986 թվականներին եղել է Երևանի բժշկական ինստիտուտի հոսպիտալային թերապիայի ամբիոնին կից պարբերական հիվանդության հիմնախնդրի գիտահետազոտական լաբորատորիայի վարիչ, 1984-1993 թվականներին՝ ներքին հիվանդությունների № 1 ամբիոնի պրոֆեսոր։

Աշխատանքները վերաբերում են լյարդի հիվանդությունների ախտածնության վրա սպիտակուցային անբավարարության ազդեցությանը, ամիլոիդոզի պատճառագիտության, ախտածնության, բուժման, պարբերական հիվանդության պատճառագիտության, ախտորոշման, կլինիկաձևաբանական էության, բուժման հարցերին։
Հեղինակ է ավելի քան 70 գիտական աշխատությունների։

Մահ 
Արտեմ Այվազյանը մահացել է 1993 թվականի դեկտեմբերի 27-ին, Երևանում։

Երկեր 
 «Периодическая болезнь». А. А. Айвазян, Ереван,1982, 215 с. 
 Սիրտանոթային համակարգի հիվանդություններ։ Ուսումնական ձեռնարկ ընդհանուր բժշկության ֆակուլտետի ուսանողների համար, Երևանի Մխիթար Հերացու անվան պետական բժշկական համալսարան, Թերապիայի թիվ 1 և թիվ 2 ամբիոններ, Երևան, ԵՊԲՀ-ի հրատարակչություն, 2011 (համահեղինակ)։

Գրականություն 
 Айриян А. П. Армянские учёные-медики, Ереван, 1998, 276 с.

Ծանոթագրություններ 

Հայ բժիշկներ
Հայ թերապևտներ
Բժշկական գիտությունների դոկտորներ
Հայ պրոֆեսորներ
Երևանի պետական բժշկական համալսարանի շրջանավարտներ